त्यतिबेला मलाई यति डर लाग्यो कि अहिले म बताउन सक्दिन । मलाई संसार नै खसेजस्तो अनुभव भयो । हातखुट्टा पनि लुला भए । आत्तिदै म त्यहाँबाट भाग्न खोजिरहेकी थिएं । तर मान्छेको भागभाग र ठेलमठेलका कारण म अगाडि जानै सकिन । कता कता खुट्टा अल्झिएर भूईंमा पछारिएं । सयौं मान्छेले मलाई नै कुल्चिएर भागाभाग गर्न थाले । शरिरभर कुल्चीएर मान्छेहरु भागिरहेकाले म उठ्न सक्ने अवस्थामा थिइन । त्यसैले मैले त बाँच्ने आशा पनि छाडिसकेकी थिएँ । तर त्यती नै बेला एकजना प्रहरी आएर मलाई उठाइदियो ।
